SUN มั่นใจผลงานปี 64 โตตามเป้า 10-15% หลังไตรมาส 1 กวาดรายได้ 670 ลบ.
SUN มั่นใจผลงานปี 64 โตตามเป้า 10-15% หลังไตรมาส 1 กวาดรายได้ 670 ลบ. ลุยแผนขยายลงทุนโครงการพลังงานสะอาด-เศรษฐกิจมูลค่าสูง พร้อมย้ายเทรด SET เพิ่มโอกาสสร้างธุรกิจโตยั่งยืน
SUN มั่นใจผลงานปี 64 โตตามเป้า 10-15% หลังไตรมาส 1 กวาดรายได้ 670 ลบ. ลุยแผนขยายลงทุนโครงการพลังงานสะอาด-เศรษฐกิจมูลค่าสูง พร้อมย้ายเทรด SET เพิ่มโอกาสสร้างธุรกิจโตยั่งยืน
11 พ.ค. 2564

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า ผลการดำเนินงานของบริษัทในไตรมาส 1/64 สามารถผลักดันการเติบโตของธุรกิจได้อย่างต่อเนื่อง โดยมีรายได้รวม 670 ล้านบาท และมีกำไรสุทธิ 30 ล้านบาท เพิ่มขึ้น 20 ล้านบาท หรือคิดเป็น 192% จากช่วงเดียวกันของปีก่อน เนื่องจากภูมิภาคเอเชียเพิ่มขึ้นจากยอดขายภายในประเทศเพิ่มโดยเฉพาะสินค้า RTE และมีการขยายฐานลูกค้าต่างประเทศใน จีน ไต้หวัน และเกาหลีใต้เพิ่มขึ้น มั่นใจว่าในปีนี้ บริษัทฯจะสามารถสร้างรายได้ตามเป้าอย่างแน่นอน
ทั้งนี้เพื่อให้องค์กรมีความพร้อมในการดำเนินธุรกิจ SUN ยังได้เดินหน้าเพิ่มความสามารถในการบริหารจัดการขององค์กรในทุกมิติ พร้อมทั้งปรับปรุงประสิทธิภาพการผลิต และแผนบริหารความต่อเนื่องของธุรกิจสำหรับสายปฏิบัติการอย่างสม่ำเสมอ เพื่อยกระดับด้านผลการดำเนินงาน (Performance) เสริมความแข็งแกร่งให้แก่องค์กร รวมถึงมีการนำนวัตกรรมและเทคโนโลยีใหม่ ๆ มาใช้ในการวิจัยพัฒนา (R&amp;D) ผลิตภัณฑ์ และกระบวนการผลิตสินค้าให้มีคุณภาพสินค้าเป็นไปตามมาตรฐานสูงสุด เพื่อตอบโจทย์ความต้องการของผู้บริโภคอย่างต่อเนื่อง
ในขณะเดียวกัน บริษัทได้เตรียมพร้อมวางแผนและดำเนินโครงการใหม่ อาทิ โครงการพลังงานสะอาด โครงการพืชเศรษฐกิจมูลค่าสูง ควบคู่ไปกับแสวงหาพันธมิตรในการพัฒนาโครงการร่วมกัน สำหรับเพิ่มโอกาสทางธุรกิจให้เติบโตยิ่งขึ้น
พร้อมเตรียมย้ายจากตลาดหลักทรัพย์ เอ็ม เอ ไอ เข้าจดทะเบียนและขึ้นเทรดกระดานใหญ่ในตลาดหลักทรัพย์แห่งประเทศไทย เพื่อเปิดโอกาสให้กลุ่มนักลงทุนสถาบันชั้นนำทั้งในและต่างประเทศเข้ามาลงทุนกับบริษัทสร้างโอกาสในการขยายธุรกิจให้เติบโตแบบยั่งยืนโดยคาดว่าจะเห็นความชัดเจนในเร็วๆ นี้